*Csík Mónika*

**Homokváros**

Homokhegyek csúcsain túl

hol a homokszél szelíd,

homokdűnék lankái közt

homokváros rejtezik.

Bástyafőin díszőrségben

homokhuszár szalutál,

inge homok, bajsza homok,

homokkard az oldalán.

A várnép is mind homokból,

jönnek, mennek, nyüzsögnek.

Homokmama sose mondja

fiának, hogy fürödj meg.

A tisztaság nem lényeges,

mindannyian szurtosak,

csupa homok fülük, nyakuk,

ruhájuk is homok csak.

Délidőben homokharang

jelzi itt, a terítés

asztalukon: homokleves,

homoktányér, villa, kés.

Homoklábost hoz a kukta,

benne homokpaprikás,

desszertnek meg homoktortát

szeletel a főszakács.

Homokkovács lovat patkol,

homokcipót süt a pék.

Asztalosnál cifra díszű

homoklábat kap a szék.

Verandán a homoknagyi

homoklabdát gombolyít.

Homokdáma tükör előtt

homokfrufrut bodorít.

Esteledvén homokhold kel,

seprű, lapát mind pihen,

marad másnapra is homok,

amit majd seperni kell.

Homokházban, homokágyban

szendereg a homoknép,

homokfátyol hull szemükre,

álmuk is csak homokkép.